b'\n_START_ARTICLE_\nNdau\n_START_SECTION_\nArealas\n_START_PARAGRAPH_\nNdau gyvenama teritorija u\xc5\xbeima dideles sritis tarp Svahili\xc5\xb3 kranto rytuose ir Manjikalando vakaruose. Jos \xc5\xa1iaurine riba laikoma Pungv\xc4\x97s up\xc4\x97, o pietine - Sav\xc4\x97s up\xc4\x97. Ndau regionas u\xc5\xbeima pietin\xc4\x99 Sofalos provincij\xc4\x85 ir pietin\xc4\x99 Manikos provincij\xc4\x85 Mozambike, taip pat pietin\xc4\xaf Manikaland\xc4\x85 Zimbabv\xc4\x97je. \xc4\xae \xc5\xa1iaur\xc4\x99 nuo ndau teritorij\xc5\xb3 yra Zambez\xc4\x97s \xc5\xbeemupio baseinas, kurio gyventojai kalba sen\xc5\xb3 kalba, o \xc4\xaf pietus - Limpopo \xc5\xbeemupio baseinas, kur gyvena tsva ir tsongai._NEWLINE_Ndau gyvenamos \xc5\xbeem\xc4\x97s pasi\xc5\xbeymi \xc5\xbeemumomis. Pagrindin\xc4\x97 regiono up\xc4\x97 - Buzi, ir ndau regionas u\xc5\xbeima \xc5\xa1ios up\xc4\x97s \xc5\xbeemupio basein\xc4\x85. Regione paplitusi mus\xc4\x97 c\xc4\x97c\xc4\x97, kas i\xc5\xa1 esm\xc4\x97s labai apriboja gyvulininkyst\xc4\x99. Ndau dalinasi \xc4\xaf penkias grupes, turin\xc4\x8dias savo dialektus: tikrieji ndau (\xc4\x8dindau dialektas), \xc5\xa1angai (\xc4\x8di\xc5\xa1anga), dandai (\xc4\x8didanda), dondai (\xc4\x8didondo) ir govai (\xc4\x8digova).\n_START_SECTION_\nIstorija\n_START_PARAGRAPH_\nSenoji ndau istorija n\xc4\x97ra iki galo i\xc5\xa1tyrin\xc4\x97ta. Manoma, kad \xc5\xa1i etnin\xc4\x97 subgrup\xc4\x97 formavosi \xc5\xa1on\xc5\xb3 pirkliams i\xc5\xa1 Zimbabv\xc4\x97s plynauk\xc5\xa1t\xc4\x97s kolonizuojant paj\xc5\xabrio \xc5\xbeemumas ir asimiliuojant vietos tautas. Tiek Zimbabv\xc4\x97s karalystei, tiek jos \xc4\xafp\xc4\x97dinei Monomotapai, ndau buvo esminiai tarpininkai palaikant ry\xc5\xa1ius su Svahili\xc5\xb3 kranto miestais valstyb\xc4\x97mis. Per ndau teritorijas \xc4\x97jo prekybiniai keliai tiek sausuma, tiek up\xc4\x97mis, ir prekyba sudar\xc4\x97 j\xc5\xb3 ekonomikos pagrind\xc4\x85._NEWLINE_Nuo XV-XVI a. ndau teritorijose susiformavo svarbiausia j\xc5\xb3 karalyst\xc4\x97 - Kitev\xc4\x97 (ar Utev\xc4\x97), kuri konsolidavo vald\xc5\xbei\xc4\x85 didel\xc4\x97se \xc5\xbeemum\xc5\xb3 teritorijose Buzi baseine. Ji kontroliavo pelning\xc4\x85 prekyb\xc4\x85 tarp Manjikalando ir svahili\xc5\xb3 Sofalos. V\xc4\x97liau nuo Kitev\xc4\x97s pietuose atskilo Sedanda ir Kisanga. Jos naudojosi preybiniais keliais \xc4\xaf pietus, kur buvo svarbiausias prekybinis partneris - Injamban\xc4\x97. V\xc4\x97lesniais laikais rei\xc5\xa1k\xc4\x97si feodalinis skaidymasis, kurio metu susiformavo daugyb\xc4\x97 smulki\xc5\xb3 valstyb\xc4\x97li\xc5\xb3. Jos palaik\xc4\x97 prekybinius ry\xc5\xa1ius su portugalais, kurie naudojosi senaisiais prekybiniais keliais._NEWLINE_XIX a. prad\xc5\xbeioje ndau teritorijas nukariavo karingos gentys i\xc5\xa1 piet\xc5\xb3\xc2\xa0\xe2\x80\x93 nguniai. Vienas nguni\xc5\xb3 karo vad\xc5\xb3, So\xc5\xa1angan\xc4\x97, \xc4\xafk\xc5\xabr\xc4\x97 Gazos imperij\xc4\x85, kuri ap\xc4\x97m\xc4\x97 visas ndau \xc5\xbeemes. Kult\xc5\xabri\xc5\xa1kai pa\xc5\xbeangesni ndau perdav\xc4\x97 u\xc5\xbekariautojams daug savo kult\xc5\xabros ir net juos savoti\xc5\xa1kai asimiliavo. Nepaisant to, imperijoje ndau tapo diskriminuojama etnine grupe, kuri buvo naikinama._NEWLINE_Po to, kai 1897\xc2\xa0m. Portugalija nugal\xc4\x97jo ir sunaikino Gazos imperij\xc4\x85, did\xc5\xbeiuma ndau \xc5\xbeemi\xc5\xb3 atiteko Portugalijos Ryt\xc5\xb3 Afrikai, v\xc4\x97liau - Mozambikui._NEWLINE_Po 1965 m., kuomet gretimoje Zimbabv\xc4\x97je prasid\xc4\x97jo Zimbabv\xc4\x97s kr\xc5\xabmyn\xc5\xb3 karas, ndau etnin\xc4\x97 grup\xc4\x97 palaik\xc4\x97 \xc5\xa1onus atstovaujan\xc4\x8di\xc4\x85 ZANU politin\xc4\x99 partij\xc4\x85. Ta\xc4\x8diau 1975 m., partijos viduje \xc4\xafvykus skilimui, ndau atsiskyr\xc4\x97, suformuodamo nuosaikesn\xc4\x99 ZANU-Ndonga partij\xc4\x85, vadovaujam\xc4\x85 Ndabaningi Sithole. Tais pa\xc4\x8diais metais Mozambike \xc4\xafkurta RENAMO partija, kovojusi baltaod\xc5\xbei\xc5\xb3 rodezie\xc4\x8di\xc5\xb3 pus\xc4\x97je, gavo didel\xc4\x99 param\xc4\x85 i\xc5\xa1 ndau. Jos lyderis Afonso Dhlakama irgi buvo ndau kilm\xc4\x97s.'